《空侯引》
明代·邝露

留宾燕我堂，壶饮倾千觞。洗爵东溟水，移樽北斗傍。

师涓写淫奏，逸娱皆乐康。名讴徵巩雒，蹈节出平阳。

绝缨舞银烛，解带轻罗霜。白驹期永夕，良游欢讵央。

木李报琼瑶，久要不可忘。神芝生白水，可以喻中肠。

剪湍流短晷，鼎力不能扛。素标插朱颜，盛年安得常。

谁谓造云闼，而非荒草乡。服食傥有待，痛饮当自强。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。